函谷關歌送劉評事使關西
作者：岑參
朝代：唐

paragraphs: 君不見函谷關，崩城毀壁至今在。
樹根草蔓遮古道，空谷千年長不改。
寂寞無人空舊山，聖朝無外不須關。
白馬公孫何處去，青牛老人更不還。
蒼苔白骨空滿地，月與古時長相似。
野花不省見行人，山鳥何曾識關吏。
故人方乘使者車，吾知郭丹却不如。
請君時憶關外客，行到關西多致書。